Βασιλικό Κοιμητήριο Τατοΐου

Το Βασιλικό Κοιμητήριο Τατοΐου είναι νεκροταφείο όπου έχουν ταφεί μέλη της ελληνικής βασιλικής οικογένειας. 

Βρίσκεται στον λόφο Παλαιοκάστρου, πλησίον των Βασιλικών Ανακτόρων στο Τατόι. Αυτή τη στιγμή υπάρχουν 25 ενταφιασμένοι στο νεκροταφείο, συμπεριλαμβανομένων έξι βασιλέων. 

Το κοιμητήριο και η ευρύτερη περιοχή ανήκουν στο Ελληνικό Δημόσιο, συγκεκριμένα στο Υπουργείο Πολιτισμού.

 Ιστορία 
Το 1891, η σύζυγος του Γεωργίου Α΄, η Όλγα συνέλαβε πρώτη την ιδέα για την κατασκευή ενός βασιλικού κοιμητηρίου, μετά τον θάνατο της κόρης τους, της Αλεξάνδρας. Έτσι, στις 6 Αυγούστου 1899, με πρωτοβουλία της Βασίλισσας Όλγας, θεμελιώθηκε, σε σχέδια του αρχιτέκτονα Αναστασίου Μεταξά, ο ναός της Αναστάσεως του Κυρίου στον λόφο που φέρει την ονομασία «Παληόκαστρο» και που είχε ενταφιαστεί η πριγκίπισσα Όλγα. Από τότε, όλα τα μέλη της βασιλικής οικογένειας ενταφιάζονται σε εκείνο τον χώρο σε λιτούς μαρμάρινους τάφος. Εξαίρεση αποτελεί το νεκρικό παρεκκλήσι του Κωνσταντίνου και της Σοφίας, το οποίο σχεδιάστηκε από τον Εμμανουήλ Λαζαρίδη. Στη 1 Σεπτεμβρίου 2020, διαπιστώθηκε βανδαλισμός του ταφικού μνημείου του Παύλου και της Φρειδερίκης.

Αργότερα, και άλλα παιδιά του Γεωργίου Α΄ ενταφιάσθησαν εκεί: ο Νικόλαος, ο πρίγκιπας Ανδρέας, ο πρίγκιπας Χριστόφορος και η Μαρία Γεωργίεβνα.

Όλοι οι Έλληνες μονάρχες, μετά τον Όθωνα (ο οποίος είναι θαμμένος στο εξωτερικό και προερχόταν από διαφορετικό βασιλικό οίκο, του Βίττελσμπαχ) έχουν ταφεί εκεί: ο Γεώργιος Α΄, ο Κωνσταντίνος Α΄, ο Αλέξανδρος Α΄, ο Γεώργιος Β΄, ο Παύλος Α΄ και ο Κωνσταντίνος Β΄.

Στο νεκροταφείο έχουν ταφεί και μέλη της ρωσικής αυτοκρατορικής δυναστείας: η βασίλισσα Όλγα, η Μεγάλη Δούκισσα Έλενα Βλαδιμήροβνα και η Μεγάλη Δούκισσα Αλεξάνδρα Γεωργίεβνα (το 1939 οι στάχτες της μεταφέρθηκαν στην Ελλάδα από την ΕΣΣΔ).

Ταφές στο νεκροταφείο έλαβαν χώρα και μετά την κατάργηση της μοναρχίας στην ελληνική επικράτεια. Το 1981, η βασίλισσα Φρειδερίκη της Ελλάδος, χήρα του Βασιλιά Παύλου, ετάφη εκεί, ενώ τις δεκαετίες του 1990 και του 2000 η πριγκίπισσα Αικατερίνη, κόρη του Κωνσταντίνου Α΄, καθώς και η σύζυγος και η κόρη του Αλεξάνδρου Α΄, πριγκίπισσες Ασπασία της Ελλάδας και Αλεξάνδρα της Ελλάδας. Το 2024 ο γιος του πρίγκιπα Χριστοφόρου της Ελλάδας, πρίγκιπας Μιχαήλ ετάφη επίσης στο νεκροταφείο και το 2026 η κόρη του Παύλου, πριγκίπισσα Ειρήνη της Ελλάδας.

Ο Κωνσταντίνος Β΄ της Ελλάδας, τελευταίος βασιλιάς των Ελλήνων, κηδεύτηκε στο νεκροταφείο στις 16 Ιανουαρίου του 2023. Ο ίδιος, είχε εκφράσει την επιθυμία να ταφεί δίπλα στον τάφο του πατέρα του.
μικρογραφία|269x269εσ|Ο Ναός της Αναστάσεως του Βασιλικού Κοιμητηρίου.
Ακολουθεί αναλυτικός κατάλογος με όλα τα πρόσωπα που έχουν ενταφιαστεί στο μαυσωλείο:

 Βασιλιάς Γεώργιος Α΄ των Ελλήνων
 Βασίλισσα Όλγα των Ελλήνων, Μεγάλη Δούκισσα Όλγα Κωνσταντίνοβνα της Ρωσίας, σύζυγος του Γεωργίου Α΄
 Βασιλιάς Κωνσταντίνος Α΄ των Ελλήνων, γιος του Γεωργίου Α΄
 Βασίλισσα Σοφία των Ελλήνων, Πριγκίπισσα Σοφία της Πρωσίας, σύζυγος του Κωνσταντίνου Α΄
 Βασιλιάς Γεώργιος Β΄ των Ελλήνων, γιος του Κωνσταντίνου Α΄
 Βασιλιάς Αλέξανδρος των Ελλήνων, γιος του Κωνσταντίνου Α΄
 Βασιλική Σύζυγος Ασπασία των Ελλήνων, σύζυγος του Αλέξανδρου
 Βασίλισσα Αλεξάνδρα της Γιουγκοσλαβίας, Πριγκίπισσα Αλεξάνδρα της Ελλάδας, κόρη του Αλέξανδρου και σύζυγος του Πέτρου Β΄ της Γιουγκοσλαβίας. Έγινε μετακομιδή των οστών πρόσφατα στη Σερβία.
 Βασιλιάς Παύλος των Ελλήνων, γιος του Κωνσταντίνου Α΄
 Βασίλισσα Φρειδερίκη των Ελλήνων, Πριγκίπισσα Φρειδερίκη του Αννοβέρου, σύζυγος του Παύλου
 Πριγκίπισσα Αικατερίνη της Ελλάδας, Λαίδη Μπράντραμ, κόρη του Κωνσταντίνου Α΄
 Πρίγκιπας Γεώργιος της Ελλάδας, γιος του Γεωργίου Α΄
 Πριγκίπισσα Μαρία Βοναπάρτη, σύζυγος του Πρίγκιπα Γεωργίου
 Πριγκίπισσα Αλεξάνδρα της Ελλάδας, Μεγάλη Δούκισσα της Ρωσίας, κόρη του Γεωργίου Α΄ και σύζυγος του Μεγάλου Δούκα Παύλου Αλεξάνδροβιτς της Ρωσίας
 Πρίγκιπας Νικόλαος της Ελλάδας, γιος του Γεωργίου Α΄
 Μεγάλη Δούκισσα Ελένη Βλαδιμήροβνα της Ρωσίας, σύζυγος του Πρίγκιπα Νικολάου
 Αντιναύαρχος Περικλής Ιωαννίδης, δεύτερος σύζυγος της Πριγκίπισσας Μαρίας της Ελλάδας
 Πριγκίπισσα Μαρία της Ελλάδας, Μεγάλη Δούκισσα της Ρωσίας, κόρη του Γεωργίου Α΄ και σύζυγος του Μεγάλου Δούκα Γεωργίου Μιχαήλοβιτς της Ρωσίας
 Πριγκίπισσα Όλγα της Ελλάδας, κόρη του Γεωργίου Α΄, απεβίωσε 7 μηνών
 Πρίγκιπας Ανδρέας της Ελλάδας, γιος του Γεωργίου Α΄ και πατέρας του Δούκα του Εδιμβούργου, Φιλίππου
 Πρίγκιπας Χριστόφορος της Ελλάδας, γιος του Γεωργίου Α΄
 Φραγκίσκη της Ορλεάνης (1902-1953), σύζυγος του Πρίγκιπα Χριστόφορου
 Βασιλιάς Κωνσταντίνος Β΄ των Ελλήνων, γιος του Παύλου και της Φρειδερίκης
 Πρίγκιπας Μιχαήλ της Ελλάδας, γιος του πρίγκιπα Χριστόφορου και της Φραγκίσκης της Ορλεάνης
 Ειρήνη της Ελλάδας και της Δανίας, κόρη του Παύλου και της Φρειδερίκης

 Εικόνες 

 Παραπομπές 

 Εξωτερικοί σύνδεσμοι 

 Το Βασιλικό Κοιμητήριο - Επίσημη ιστοσελίδα Φίλων Κτήματος Τατοΐου

Κατηγορία:Νεκροταφεία στην Ελλάδα